**Program Víkendu zatvorených hraníc 2022**

**Piatok 11. novembra**

**Pamätáte sa ešte? / neverejné podujatie**

**Ateliér Svetlík, Nová Cvernovka, Račianska 78, Bratislava / 9:00 – 13:30 hod.**

Inšpiratívne stretnutie pre pedagógov s vyhlásením literárnej súťaže pre školy pri príležitosti

55. výročia od invázie okupačných síl Varšavskej zmluvy na územie ČSSR v roku 1968

a 30. výročia vzniku Slovenskej republiky v roku 1993.

V spolupráci s Národným inštitútom vzdelávania a mládeže, Krajské pracovisko v Bratislave.

Možnosť prihlásenia cez web Národného inštitútu vzdelávania a mládeže, Krajské pracovisko Bratislava.

**Sobota 12. novembra**

**Po stopách železnej opony dobovým autobusom**

**Parkovisko nová budova SND – Nová Cvernovka / 10:30, 11:40, 13:30, 14:40, 15:50 hod.**

Prežite príbeh emigranta a buďte pri jeho zadržaní, vypočúvaní a odsúdení. Na vlastnej koži zažijete absurdnosť doby, kedy túžba po tak prirodzenej veci ako je sloboda, vás mohla stáť väzenie, dokonca smrť.

Na podujatie je potrebné sa prihlásiť prostredníctvom online formulára na www.[bratislavskykraj.sk/hranice](http://www.bratislavskykraj.sk/hranice).

**Za hranicami všedných dní / workshop pre deti a ich rodičov**

**Ateliér Svetlík, Nová Cvernovka, Račianska 78, Bratislava / 10:00, 13:00, 15:00 hod.**

Spoznajte radosti a prekážky cestovania dnes a v minulosti. Deti si budú môcť vytvoriť kritický názor o slobode a neslobode a porovnať život v reálnom socializme a komunizme so súčasným spôsobom života.

Workshop je určený pre vekovú skupinu 8 - 12 rokov.

**Branné cvičenie ako ho nepoznáte**

**Areál, Nová Cvernovka, Račianska 78, Bratislava / 10:00 – 16:00 hod.**

Spomienka na deti obalené igelitom a v plynových maskách vzbudzuje nielen medzi pamätníkmi skôr úsmev. V dobe socializmu však bola branná výchova neoddeliteľnou súčasťou školských osnov. Vyskúšajte si, čo všetko musel ovládať „uvedomelý“ obyvateľ ČSSR a zažite dobu, kedy obrana „socialistickej vlasti“ bola úlohou každého jedného z nás.

**Králové Šumavy / komentovaná prehliadka výstavy**

**Zborovňa, Nová Cvernovka, Račianska 78, Bratislava / 11:00, 13:00, 15:00 hod.**

Životné osudy kuriérov západných spravodajských služieb a ich prevádzačov pri prechodoch cez šumavské hranice. Výstava sa zameriava aj na málo známu provokačnú akciu Kamene, v rámci ktorej ŠTB za pomoci falošných prevádzačov lákala uprchlíkov do fiktívnej služobne americkej spravodajskej služby. Podľa dnešných odhadov sa obeťou tejto provokácie stalo niekoľko stoviek osôb.
(výstava zostáva v Zborovni do 21. 11. 2022, v prípade záujmu počas pracovných dní v čase od 9:00 do 16:00 hod. po dohode na tel.: 0944 082 770)

**Premietanie dokumentárneho cyklu Môj emigrant**

**Vestibul, Nová Cvernovka, Račianska 78, Bratislava / 10:00 – 16:00 hod.**

Dokumentárna séria o tom, ako emigrácia medzi rokmi 1968 až 1989 ovplyvnila životy ľudí v našej krajine i za jej hranicami. Konfrontáciou pohľadu emigrantov a ich blízkych, ktorí zostali žiť v Československu, skúma jednu z najzákladnejších otázok totalitného režimu – otázku osobnej slobody a jej hodnoty.

**Krídlo (tri nočné rozhovory o presune vzduchom)**

**DAK´90 Štúdio A2 Nové župné divadlo, Mickiewiczova 2, Bratislava / 19:00 hod.**

Minidráma na motívy skutočného príbehu Josefa Hlavatého.

Tri noci... tri rozhovory... Krídlo nemapuje dokumentárne presne útek Josefa Hlavatého cez hranice, či len ako kuriózny a odvážny čin. Zamýšľa sa hlbšie nad motívmi, ktoré ľudí k takýmto pokusom viedli, nad atmosférou doby, ale predovšetkým významom slobody, ktorý sa stáva neurčitý, ak je jej dostatok a bytostne pálčivý, ak chýba. Tie pojmy natáča v troch rôznych dialógoch ako krištáľ proti svetlu a skúma vždy z rozličných strán. Nie sú to len rozhovory Josefa a jeho rodičov, keď sa celý plán rodí, ale aj reči na nočnej hliadke pohraničníkov a koniec koncov aj myšlienok, ktoré kedysi dávno viedli iného vyhnanca v túžbe po slobode smerom k nebesiam, aby získal voľnosť vtákov.

Scenár a réžia: Jakub Nvota, Túlavé divadlo, o.z.

Účinkujú: Adela Mojžišová, Lucia Hurajová, Ondrej Kovaľ, Juraj Loj, Kamil Mikulčík, Michal Spielmann, Pavol Šimun.

Po predstavení nasleduje diskusia s Josefom Hlavatým a ďalšími hosťami.

**Nedeľa 13. novembra**

**Spomienkové podujatie**

**10:00 – 16:00 hod.**

Prechodcez Cyklomost slobody do Rakúska len s cestovnou doložkou. Ukážka atmosféry na hraniciach komunistického Československa, symbolické uzatvorenie štátnej hranice, vydávanie výjazdových doložiek, pečiatka dňa.

**Pod Cyklomostom slobody v Devínskej Novej Vsi**

**15:30 hod.**

Sprievodný program moderuje Juraj Bača:

- skladby Nežnej revolúcie v podaní študentov Konzervatória v Bratislave;

- branné cvičenie ako ho nepoznáte;

- spomienky Josefa Hlavatého na jeho kuriózny útek cez železnú oponu;

- výpovede o útekoch za slobodou v bunkri.

**16:30 hod.**

Spomienka na obete železnej opony.

Čítanie mien obetí, spomienkové salvy a položenie sviečok k pamätníku.